لطيفة رأفت

لطيفة رأفت (خلاقت ف 25 نونبر 1965 ف قنيطرة) مغنية مغريبية د لموسيقا لمغريبية لعصرية. بدات لكاريير ديالها ف 1982 و عندها شعبية كبيرة ف لمغريب و دزاير و تونس.

 حياتها 
لطيفة خلاقت ف قنيطرة و أصلها من وزان. بانت فاش كانت صغيرة و دازت ف برامج د لمواهب ف تّلفزة لمغريبية غنات فيهوم غنيات مشرقية و ب دّات د أم كلثوم. و غنية سجلاتها كانت ف 1982 و سميتها "موال الحب".

ف 1984 تجوجات ب لملحن لمغريبي لكبير حميد العلوي و هو لّي لحن ليها غنية "خويي" لّي كانت تختارت أحسن غنية مغريبية ف 1985. ف تّمانينات و تّسعينات د لقرن لعشرين كانت من أكبر لمغنيات لمغريبيات و وحدة من لمغنيات لّي رفضو يهاجرو ل لمشريق و بقاو شادين ف لغنا ب دّاريجا و ف لمغريب بحال نعيمة سميح. ديك لفترة عرفات أهم لأغاني لخالدة ديال لطيفة بحال "مغيارة"، "أنا فعارك يا يما"، "يا هلي يا عشراني" و "الحمد لله.

ف 1993 تفارقات هي و حميد العلوي و كانت فترة صعيبة عليها ب حيت مرضات نفسيا، ب سباب بلي حميد مابغاش يطلق لكونطرا لّي كان كاخليه يحتاكر لأعمال ديالها، و وقفات لكاريير لموسيقية ديالها 3 سنين.

من بعد ديك لمحنة، رجعات لطيفة ل نّشاط لفني ديالها : ف لّول عاودات ب توزيع عصري غنيات مغريبية قديمة بحال "العود والناي" د إسماعيل أحمد، و ف عوام ل2000 خرجات غنيات ب شكل "دويتو"، لّي نجحو بزاف، بحال "توحشتك بواف" مع لمغني دّزايري محمد لامين.

 مصادر 

تصنيف:زيادة 1965
تصنيف:ناس تزادو ف قنيطرة
تصنيف:مغنية مغريبية
تصنيف:بيوغرافيا د نسا
تصنيف:مقالات فيها مصدر و 3000 بايت